SKRIFTLIG FORESPØRGSEL P-3217/02

af Arlene McCarthy (PSE) til Kommissionen

(7. november 2002)

Om: Konkurrencepolitik og kollektive forvaltningsselskaber

I lyset af, at EU's konkurrencepolitik anerkender den rolle, selskaber til administration af ophavsret spiller for at beskytte deres medlemmers rettigheder og interesser, bedes Kommissionen oplyse, om den i forbindelse med BIEM-sagen (Bureau international des sociétés gérant les droits d'enregistrement et de reproduction mécanique (den internationale sammenslutning af nationale selskaber til administration af ophavsret) mener, at fastlæggelsen i EU af afgifter for ret til udnyttelse, der er anderledes end dem, der anvendes i enten Japan eller Det Forenede Kongerige, er misbrug af en dominerende stilling?

Finder Kommissionen, at sådanne eksklusive rettigheder til administration af ophavsret udnyttes på en måde, der begrænser konkurrencen, bidrager til illegale handels- og markedsføringsmetoder og tillige er ufordelagtig for forbrugerne?

Hvilke foranstaltninger vil Kommissionen iværksætte for at undersøge de metoder, BIEM anvender?

Er Kommissionen enig i, at i lyset af de teknologiske og handelsmæssige udviklinger navnlig inden for digital distribution burde indkasseringsselskabernes fremgangsmåder og virksomhed gøres mere gennemsigtige med henblik på, i overensstemmelse med EU's konkurrencepolitik, at kunne identificere oprindelsen af, målet for og hensigten med de pålagte afgifter for ret til udnyttelse?

Svar afgivet på Kommissionens vegne af Mario Monti

(9. december 2002)

Anvendelse af forskellige afgiftssatser i Unionen kan kun udgøre misbrug af dominerende stilling, som omhandlet i EF-traktatens artikel 82, hvis de højeste satser anses for at være urimelige, og hvis forskellene ikke er objektivt begrundede. Det er altså ikke muligt at fastslå misbrug af dominerende stilling i almindelighed alene på grund af, at der findes forskellige afgiftssatser, uden at der tages hensyn til de særlige forhold, der gælder i hvert enkelt tilfælde. Som anført af Domstolen i sagerne Tournier og Lucazeau skal traktatens artikel 82 (tidligere artikel 86) fortolkes derhen, at et nationalt selskab til forvaltning af ophavsrettigheder, der har en dominerende stilling på en væsentlig del af fællesmarkedet, pålægger transaktionsvilkår, der ikke er rimelige, når de afgifter, der anvendes på diskoteker, er

mærkbart højere end dem, der anvendes i de øvrige medlemsstater, for så vidt som sammenligningen af tarifniveauerne er foretaget på et ensartet grundlag. Dette vil ikke være tilfældet, hvis det pågældende ophavsretsselskab er i stand til at begrunde en sådan forskel ud fra objektive og vedkommende forskelle mellem forvaltningen af ophavsrettigheder i den pågældende medlemsstat og i de øvrige medlemsstater.

Såvel Kommissionen som Domstolen har tidligere i konkrete sager anlagt den betragtning, at visse af de adfærdsformer, der udvises af kollektive forvaltningsselskaber, er konkurrencebegrænsende. Sideløbende hermed erkendes det i almindelighed, at de pågældende selskaber spiller en vigtig rolle i forvaltningen af ophavsrettigheder og dermed beslægtede rettigheder, navnlig fordi de kan tilbyde deres medlemmer og brugerne et fælles ekspeditionssted, som i høj grad letter adgangen til beskyttede værker og andre genstande. Det kan derfor ikke hævdes, at de kollektive forvaltningsselskabers virksomhed i sig selv er konkurrencebegrænsende. En sådan slutning vil kun kunne drages efter en undersøgelse af, om der er tale om et kartel eller en konkret adfærd.

Kommissionen har ikke på eget tiltag indledt en undersøgelse af BIEM. Den har for nylig modtaget en klage over BIEM. Undersøgelsen er endnu på sit indledende stade, og Kommissionen har endnu ikke taget stilling til klagen.

Kommissionen finder, at i lyset af navnlig den teknologiske og kommercielle udvikling inden for numerisk distribution bør de kollektive forvaltningsselskabers praksis være gennemsigtig, for så vidt angår udnyttelsen af ophavsrettigheder og dermed beslægtede rettigheder på internettet. Denne holdning er klart kommet til udtryk i den nylig vedtagne beslutning om Simulcasting af 8. oktober 2002 (sag COMP/C2/38 104). Ordlyden af denne beslutning kan findes på Kommissionens netside: http://europa.eu.int/comm/competition/antitrust/cases/decisions/38014/en.pdf.

Da konkurrenceaspekterne og reglerne for det indre marked er snævert forbundne, vil Kommissionen i øvrigt gerne gøre det ærede medlem opmærksom på, at det er flere år siden, at den gav sig i kast med spørgsmålet om forvaltning af intellektuelle ophavsrettigheder, særlig den kollektive forvaltning. Kommissionen, der finder, at kollektiv forvaltning skal være fuldt ud effektiv i det indre marked, er for tiden ved at udarbejde en meddelelse om forvaltning af intellektuelle ophavsrettigheder. I meddelelsen vil der blive gjort rede for analysen af denne sektor, de spørgsmål, der er bragt på bane, og de svar, som kan gives.